
KONKURENCES PADOME

Elizabetes ielā 41/43, Rīga, LV-1010 ( Tālrunis 7282865 ( Fakss 7242141


L Ē M U M S

Rīgā

                                                                                                                    Nr. 11
                                                                                                                    (Prot. Nr.8, 5.§)

2002.gada 27. februārī

Par lietas izpētes izbeigšanu

Lieta Nr.405/01/07/26


Konkurences padome 29.08.2001. saņēma SIA “Ionica” 20.08.2001. iesniegumu Par SIA “KVA sistēmas” un tās valdes priekšsēdētāja J.Leitāna darbību (turpmāk tekstā – Iesniegums). Iesniegumā norādīts, ka SIA “Ionica” bijušais darbinieks J.Leitāns veic aizliegtas darbības, kuru rezultātā tiek pārkāpti normatīvie akti un saimnieciskās darbības godīga prakse. 


Iesniedzējs paskaidro, ka J.Leitāns SIA “Ionica” strādājis no 31.01.1997. līdz 12.06.2001. un bijis atbildīgs darbinieks, kuram bija tiesības rīkoties ar uzņēmuma mantu un finansu līdzekļiem. 24.05.2001. J.Leitāns kā SIA “Ionica” Projektu daļas vadītājs ar noteiktām pilnvarām izstrādāt projektus, vadīt projektus, veikt pasūtījumus, strādāt ar piegādātājiem, parakstīt piedāvājumus klientiem u.c., parakstīja SIA “Ionica” vārdā komercpiedāvājumu par ventilācijas sistēmu ierīkošanu SIA “Velve” sakarā ar ēkas rekonstrukciju Rīgā Kaļķu ielā 15 par kopējo summu Ls 130’000,-. Kā minētā apstiprinājums Iesniegumam pievienota 24.05.2001. SIA “Ionica” komercpiedāvājuma nepilnīga kopija, kuru parakstījis J.Leitāns. SIA “Ionica” norāda, ka J.Leitāns šajā laikā jau bija SIA “Ionica” konkurējoša uzņēmuma SIA “KVA Sistēmas” valdes priekšsēdētājs un līdzīpašnieks, kas fiksēts Iesniegumam pievienotajā  SIA “KVA Sistēmas” 23.05.2001. dalībnieku sapulces protokolā. Iesniegumam ir pievienota arī izdruka no Internet Lursoft Uzņēmumu reģistra datu bāzes, kurā norādīts, ka no 31.05.2001. SIA “KVA Sistēmas” dalībnieks un vienlaikus arī valdes priekšsēdētājs ir J.Leitāns. Iesniedzējs paskaidro, ka vēlāk objekta Rīgā, Kaļķu ielā 15 ventilācijas sistēmu ierīkošanas tiesības ieguva SIA “KVA Sistēmas”, ko apstiprina Iesniegumam pievienotā SIA “Velve” 10.08.2001. vēstules  Par tendera rezultātiem kopija.


SIA “Ionica” uzskata, ka J.Leitāns mantkārīgā nolūkā ir izmantojis SIA “Ionica” darbu sakarā ar ventilācijas sistēmu ierīkošanas projektu objektam Rīgā, Kaļķu ielā 15, izteicis absurdi dārgu piedāvājumu, kā arī grāvis SIA “Ionica” reputāciju, radot iespaidu, ka tās pakalpojumi ir absurdi dārgi. Kā norāda Iesniedzējs, ventilācijas sistēmu ierīkošanas izmaksas objektam Rīgā, Kaļķu ielā 15 pēc SIA “Ionica” veiktajiem aprēķiniem nepārsniedza Ls 100’000,-. Bez tam Iesniegumā ir norādīts, ka J.Leitāns ir piesavinājies vairākus citus projektus pie kuriem strādāja SIA “Ionica”, bet tagad tos izpilda SIA “KVA Sistēmas”. 


Konkurences padome 26.09.2001., pamatojoties uz Ministru kabineta 30.12.1997. noteikumu Nr.444 “Konkurences likuma pārkāpumu izskatīšanas kārtība” 6.punktu, pieņēma lēmumu (Prot. Nr.34, 4.§) apturēt SIA “Ionica” 20.08.2001. Iesnieguma tālāku izskatīšanu līdz pieprasītās papildu informācijas saņemšanai.


Pārbaudot Iesniegumā norādīto informāciju, Konkurences padome

konstatēja:


Konkurences padome 01.10.2001. saņēma LR Uzņēmumu reģistra 26.09.2001. atbildes vēstuli Nr. 2.4-29294sd uz Konkurences biroja 12.09.2001. vēstuli Nr.7 - 653 Par informācijas sniegšanu. Minētajai vēstulei ir pievienota LR Uzņēmumu reģistra 26.09.2001. izziņa un 23.05.2001. dalībnieku sapulcē apstiprinātie SIA “KVA Sistēmas” statūti (jaunajā redakcijā), kas reģistrēti LR Uzņēmumu reģistrā 31.05.2001. ar Nr.40005344118. Atbilstoši SIA “KVA Sistēmas” statūtiem (jaunajā redakcijā) un LR Uzņēmumu reģistra Izziņai, J.Leitāns no 31.05.2001. ir SIA “KVA Sistēmas” valdes priekšsēdētājs, kā arī SIA “KVA Sistēmas” līdzīpašnieks ar viņam piederošajām 28.0 daļām, kas veido 28% no SIA “KVA Sistēmas” pamatkapitāla.


Konkurences padome 15.10.2001. uz Konkurences padomes biroja (turpmāk tekstā – Birojs) 24.09.2001. vēstuli Nr.7 - 682 Par informācijas sniegšanu saņēma SIA “Velve” 11.10.2001. paskaidrojumu Nr.421/1 Par ventilācijas sistēmu ierīkošanas komercpiedāvājumu objektam Rīgā, Kaļķu ielā 15 (turpmāk tekstā – Paskaidrojums).


SIA “Velve” Paskaidrojumā norāda, ka SIA “Ionica” pirmais komercpiedāvājums par ventilācijas sistēmu ierīkošanu sakarā ar ēkas Rīgā, Kaļķu ielā 15 rekonstrukciju tika saņemts 11.05.2001. SIA “KVA Sistēmas” pirmais komercpiedāvājums par ventilācijas sistēmu ierīkošanu sakarā ar ēkas Rīgā, Kaļķu ielā 15 rekonstrukciju tika saņemts 26.07.2001. SIA “Velve” paskaidro, ka tā kā abu piedāvājumu cena SIA “Velve” nebija pieņemama, jo neiekļāvās objekta budžetā, gan SIA “Ionica”, gan SIA “KVA Sistēmas” tika lūgtas pārskatīt savus piedāvājumus, piemērojot iespējamās atlaides. Pēdējos un izšķirošos komercpiedāvājumus SIA “Ionica” un SIA “KVA Sistēmas” iesniedza 10.08.2001. Kā norāda SIA “Velve”, pretendentiem izvirzītie nosacījumi ventilācijas sistēmu ierīkošanas darbu veikšanai objektā Rīgā, Kaļķu ielā 15 bija cena, atsauksmes no citiem galvenajiem darbuzņēmējiem un pasūtītājiem, veikto darbu kvalitāte un apmaksas nosacījumi. SIA “Velve” Paskaidrojumam ir pievienotas SIA “Ionica” un SIA “KVA Sistēmas” komercpiedāvājumu ventilācijas sistēmu ierīkošanai objektā Rīgā, Kaļķu ielā 15 kopijas.

 Konkurences padome 17.12.2001. saņēma SIA “KVA Sistēmas” 13.12.2001.atbildes vēstuli Par informācijas sniegšanu, kurā norādīts, ka SIA “KVA Sistēmas” 2001.gada aprīļa beigās telefoniski tika uzaicināta piedalīties SIA “Velve” rīkotajā konkursā par darbu veikšanu ēkas Rīgā, Kaļķu ielā 15 rekonstrukcijai. SIA “KVA Sistēmas” paskaidro, ka komercpiedāvājumi par darbu veikšanu sakarā ar ēkas Rīgā, Kaļķu ielā 15 rekonstrukciju SIA “Velve” tika nosūtīti pa faksu. Pirmais, 2001.gada 27.jūlijā, otrs, saskaņā ar SIA “Velve” norādījumiem pārstrādāts komercpiedāvājums – 2001.gada augustā. Minēto komercpiedāvājumu SIA “KVA Sistēmas” izstrādāja ventilācijas sistēmu ierīkošanai, dzesēšanas sistēmu ierīkošanai, AHU (gaisa apstrādes iekārta) siltumapgādes sistēmas ierīkošanai, kā arī elektroapgādes sistēmas ierīkošanai. Atbildīgā amatpersona par komercpiedāvājuma izstrādāšanu, iesniegšanu un nepieciešamās papildu informācijas sniegšanu bija SIA “KVA Sistēmas” valdes loceklis ar paraksta tiesībām Uģis Irbe. Nosakot SIA “KVA Sistēmas” komercpiedāvājumos ietvertās materiālu un darbu izmaksas, tika ņemtas vērā pielietojamo materiālu iepirkuma cenas un darbaspēka izmaksas. SIA “KVA Sistēmas” paskaidro, ka komercpiedāvājumi, kas tika iesniegti SIA “Velve”, nav saglabājušies.

Tiesības veikt darbus objektā Rīgā, Kaļķu ielā 15 SIA “KVA Sistēmas” ieguva 2001.gada 15.augustā, noslēdzot ar SIA “Velve” līgumu ar apakšuzņēmēju Nr.238. Minētā līguma un tā pielikumu kopijas ir pievienotas SIA “KVA Sistēmas” 13.12.2001. vēstulei.

 
Saskaņā ar 18.06.1997. Konkurences likuma 4.pantu Konkurences likums “attiecas uz tirgus dalībniekiem un jebkura veida reģistrētām un nereģistrētām tirgus dalībnieku apvienībām (..)”. “Tirgus dalībnieks” Konkurences likuma 1. panta 13. punktā definēts kā “jebkura fiziskā vai juridiskā persona, kura veic vai gatavojas veikt uzņēmējdarbību, neatkarīgi no šīs darbības formas (..)”. Atbilstoši SIA “Ionica” un J.Leitāna 31.01.1997. noslēgtajam darba līgumam J.Leitāns laika periodā no 31.01.1997. līdz 12.06.2001. bija SIA “Ionica” darbinieks. No 23.05.2001. līdz šim brīdim J.Leitāns atrodas darba tiesiskajās attiecībās ar SIA “KVA Sistēmas”. SIA “KVA Sistēmas” dalībnieku sapulcē 23.05.2001. J.Leitāns kļuva par 28% SIA “KVA Sistēmas” kapitāldaļu turētāju, neiegūstot izšķirošu ietekmi SIA “KVA Sistēmas”. Ievērojot minēto un pamatojoties uz 18.06.1997. Konkurences likuma 1.panta 13.punktu un 4.pantu, Konkurences padome atzīst, ka J. Leitāns nav Konkurences likuma subjekts, un  līdz ar to nav vērtējama J. Leitāna darbību atbilstība Konkurences likuma normām. 

Iegūstot tiesības veikt darbus objektā Rīgā, Kaļķu ielā 15, SIA “KVA Sistēmas” nav pārkāpusi Konkurences likuma 22. pantā noteikto negodīgas konkurences aizliegumu.

Lietā Nr.405/01/07/26 esošie dokumenti apstiprina faktu, ka SIA “Velve” par darbu veicēju objektā Rīgā, Kaļķu ielā 15 izvēlējās SIA “KVA Sistēmas”, jo SIA “KVA Sistēmas” piedāvājums visprecīzāk atbilda SIA “Velve” izvirzītajiem konkursa nosacījumiem.  

 SIA “Velve” rīkotajā konkursā par darbu veikšanu objektā Rīgā, Kaļķu ielā 15 ventilācijas sistēmu ierīkošana aptvēra tikai daļu no veicamo darbu kopējā apjoma (SIA “Velve” 11.10.2001 paskaidrojums Nr.421/1, SIA “KVA Sistēmas” 13.12.2001. atbildes vēstule Par informācijas sniegšanu), tādējādi šīs darba izpildes izmaksas veidoja tikai daļu no visu veicamo darbu (ventilācijas sistēmu ierīkošana, dzesēšanas sistēmu ierīkošana, AHU siltumapgādes sistēmas ierīkošana, elektroapgādes sistēmas ierīkošana) izpildes kopējām izmaksām. SIA “Velve”, izvēloties konkrēto darbu veicēju objektā Rīgā, Kaļķu ielā 15, būtiski bija visu darbu  izpildes kopējie nosacījumi. 

Nav iegūti pierādījumi, ka J. Leitāns, izstrādājot un parakstot SIA “Ionica” komercpiedāvājumu par ventilācijas sistēmu ierīkošanu objektā Rīgā, Kaļķu ielā 15, ir rīkojies trešās personas – SIA “KVA Sistēmas” interesēs, kā rezultātā ir grauta SIA “Ionica” reputācija un SIA “KVA Sistēmas” prettiesiski izmantojusi SIA “Ionica” darbu, iegūstot tiesības uz darbu veikšanu objektā Rīgā, Kaļķu ielā 15.

Nav pamata uzskatīt, ka SIA “Ionica” amatpersonām nav bijis zināms komercpiedāvājuma par darbu veikšanu objektā Rīgā, Kaļķu ielā 15 saturs. J. Leitāns nebija amatpersona ar paraksta tiesībām SIA “Ionica”. SIA “Ionica” Iesniegumam pievienotajos dokumentos (SIA “Ionica” 11.07.2001. sūdzība Par Jura Leitāna noziedzīgo rīcību) ietvertā informācija apstiprina faktu, ka SIA “Ionica” direktors R.T.Bērziņš 2001. gada jūnija sākumā bija informēts, ka J. Leitāns ieņem amatu SIA “KVA Sistēmas”. 2001. gada jūnijā, jūlijā un augusta sākumā SIA “Ionica” bija iespējams koriģēt tās komercpiedāvājuma saturu, t.sk. piemērot iespējamās atlaides, lai ievērotu SIA “Velve” pretendentiem izvirzītās prasības. SIA “Velve” rīkotais konkurss par darbu veikšanu objektā Rīgā, Kaļķu ielā 15 noslēdzās un uzvarētājs tika noteikts pēc SIA “Ionica” un SIA “KVA Sistēmas” pārstrādāto komercpiedāvājumu iesniegšanas SIA “Velve” 10.08.2001.


Konkurences padome nav ieguvusi, kā arī SIA “Ionica” nav iesniegusi (Konkurences padomes biroja 22.11.2001. vēstule Nr.7-653 Par informācijas sniegšanu) dokumentus, t.sk. J.Leitāna 31.01.1997. darba līgumu un citus pierādījumus, kas apstiprinātu faktu, ka J. Leitāns ir uzņēmies jebkādas papildu saistības attiecībā pret SIA “Ionica”, t.sk. komercnoslēpumu saturošas informācijas konfidencialitātes saglabāšanas pienākumu. SIA “Velve” iesniegtie SIA “Ionica” un SIA “KVA Sistēmas” komercpiedāvājumi ventilācijas sistēmu ierīkošanai objektā Rīgā, Kaļķu ielā 15 nav identiski, tajos ir ietverta atšķirīga informācija. SIA “Ionica” nav iesniegusi pieprasītos komercpiedāvājumus par citu darbu veikšanu objektā Rīgā, Kaļķu ielā 15, kurus SIA “Ionica” nosūtīja SIA “Velve”. Lietā esošie pierādījumi  nav pietiekami, lai secinātu, ka SIA “KVA Sistēmas” ir izmantojusi SIA “Ionica” piederošu komercnoslēpumu ietverošu informāciju bez tās piekrišanas, un minēto darbību rezultātā SIA “KVA Sistēmas” ir ieguvusi tiesības uz darbu veikšanu objektā Rīgā, Kaļķu ielā 15.


Konkurences padome, ņemot vērā minēto un pamatojoties uz 18.06.1997. Konkurences likuma 1. panta 13. punktu, 4. pantu un 22. pantu un 04.10.2001. Konkurences likuma 5. panta pirmo daļu un 8. panta pirmās daļas 2. punktu

nolēma:

izbeigt lietas Nr.405/01/07/26 izpēti.

Konkurences padomes lēmumu saskaņā ar Konkurences likuma 8. panta otro daļu, LR Civilprocesa likuma Pārejas noteikumu 1.punktu un Latvijas Civilprocesa kodeksa 24.-A nodaļu var pārsūdzēt Rīgas pilsētas Vidzemes priekšpilsētas tiesā viena mēneša laikā no dienas, kad ieinteresētā persona uzzināja vai tai vajadzēja uzzināt par šo lēmumu. 

Priekšsēdētājs 







P. Vilks

